Broj: 711-I-1058-P-38-21/23-10-23

Zagreb, 18. svibnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. - u daljnjem tekstu ZSSI), **u predmetu dužnosnika** **Angela Matticha, općinskog načelnika Općine Višnjan,** pokrenutom Odlukom Povjerenstva broj: 711-I-2121-P-38-21/22-06-237 od 16. rujna 2022., na 8. sjednici, održanoj 18. svibnja 2023., donosi sljedeću

**ODLUKU**

1. **Donošenjem Odluke o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-10, dana 1. veljače 2021. kojom je prihvatio vlastitu ponudu za zamjenu nekretnine u vlasništvu Općine Višnjan oznake k.č.br. … za nekretnine u njegovu vlasništvu oznake k.č.br. … i 1/3 dijela k.č.br. …, sve KO Višnjan te sklapanjem Ugovora o zamjeni nekretnina, KLASA: 943-01/21-01/01, URBROJ: 2167-03-01-21-14, dana 12. veljače 2021., koji je kao općinski načelnik Općine Višnjan sklopio sam sa sobom kao drugom ugovornom stranom kojim je utvrđena zamjena navedenih nekretnina, dužnosnik Angelo Mattich, općinski načelnik Općine Višnjan, počinio je povredu članka 7. točke c) ZSSI-a.**
2. **Za povredu ZSSI-a opisanu pod točkom I. ove izreke, dužnosniku Angelu Mattichu** **izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od** **5.000,00 eura[[1]](#footnote-1)/37.672,50 kn, koja će trajati dvanaest mjeseci i izvršit će se u dvanaest uzastopnih mjesečnih obroka, svaki u pojedinačnom iznosu od 416,67 eura/3.139,40 kn.**

Obrazloženje

Povjerenstvo je 8. veljače 2021. zaprimilo prijavu mogućeg sukoba interesa protiv dužnosnika Angela Matticha, općinskog načelnika Općine Višnjan. U prijavi se u bitnom navodi da je dužnosnik 1. veljače 2021. donio Odluku o odabiru najpovoljnijeg ponuditelja kojom je prihvatio odluku za stjecanje općinskih nekretnina sam sebi putem zamjene nekretnina.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Uvidom u Registar dužnosnika utvrđeno je da je Angelo Mattich obnašao dužnost općinskog načelnika Općine Višnjan u razdoblju od 26. svibnja 2017. do 24. svibnja 2021., a istu dužnost obnaša i od 25. svibnja 2021. te je stoga, povodom obnašanja navedene dužnosti, u obvezi postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti te o pokretanju ili nepokretanju postupka Povjerenstvo donosi pisanu odluku.

Sukladno cjelokupnoj dokumentaciji i utvrđenjima u dotadašnjem dijelu postupka, Povjerenstvo je na 186. sjednici, održanoj 16. rujna 2022., donijelo odluku kojom je pokrenut postupak za odlučivanje o sukobu interesa protiv dužnosnika Angela Matticha, općinskog načelnika Općine Višnjan, zbog moguće povrede članka 7. točke c) ZSSI-a, koja proizlazi iz moguće zlouporabe prava dužnosnika jer je donošenjem Odluke o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-10, dana 1. veljače 2021. prihvatio vlastitu ponudu za zamjenu nekretnine u vlasništvu Općine Višnjan oznake k.č.br. … za nekretnine u njegovu vlasništvu oznake k.č.br. … i 1/3 dijela k.č.br. …, sve KO Višnjan, te je kao općinski načelnik Općine Višnjan sam sa sobom kao drugom ugovornom stranom sklopio Ugovor o zamjeni nekretnina, KLASA: 943-01/21-01/01, URBROJ: 2167-03-01-21-14, dana 12. veljače 2021. kojim je utvrđena navedena zamjena nekretnina.

U tijeku postupka izvršen je uvid u prijavu od 8. veljače 2021. uz popratnu dokumentaciju, Registar dužnosnika, dopis Općine Višnjan KLASA: 050-02/21-01/01, URBROJ: 2167-03-01-21-02, od 4. ožujka 2021., Sporazum o osiguranju zemljišta za izgradnju prometnice kroz poslovnu zonu Višnjan-Milanezi, KLASA: 023-08/11-01/5, URBROJ: 2167-03-01/11-01, od 28. siječnja 2011., zahtjev dužnosnika od 14. prosinca 2020. Općinskom vijeću Općine Višnjan za zamjenu nekretnina, Odluku o imenovanju Povjerenstva za ocjenu i odabir najpovoljnije ponude za raspolaganje nekretninama u vlasništvu/suvlasništvu Općine Višnjan, KLASA: 023-08/17-01-55, URBROJ: 2167-03-01-17-01, od 22. rujna 2017., Odluku o prodaji i zamjeni nekretnina u vlasništvu/suvlasništvu Općine Višnjan, KLASA: 023-05/20-01/03, URBROJ: 2167-01-03/20-21, od 23. prosinca 2020., ponudu Angela Matticha od 25. siječnja 2021., Zapisnik o otvaranju i ocjeni najpovoljnije ponude, KLASA: 943-01/21-01/01, URBROJ: 2167-03-01/21-9, od 28. siječnja 2021., Odluku o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-10, od 1. veljače 2021., Ugovor o zamjeni nekretnina, KLASA: 943-01/21-01/01, URBROJ: 2167-03-01-21-14, od 12. veljače 2021., Statut Općine Višnjan (Službeni glasnik Općine Višnjan, br. 1/13. i 3/17.), dopis Općine Višnjan KLASA: 050-02/21-01/01, URBROJ: 2167-03-01-21-04, od 24. prosinca 2021., Zapisnik s 25. redovne sjednice Općinskog vijeća Općine Višnjan održane 23. prosinca 2020., KLASA: 023-08/21-01/01, URBROJ: 2167-01-03-21-02, od 24. veljače 2021., Procjembeni elaborat tržišne vrijednosti nekretnine u naravi zemljišta na području Općine Višnjan u predjelu poslovne zone Milanezi-Višnjan od 22. lipnja 2020., Elaborat s osiguranjem dokaza o zatečenom stanju pošljunčanog puta izvedenom u dijelu na k.č. br. … te procjeni vrijednosti radova na vraćanju puta u prvobitno stanje (trasa k.č. …), obje KO Višnjan, tržišne vrijednosti nekretnine u naravi zemljišta na području Općine Višnjan od 10. prosinca 2020., zemljišne knjige Općinskog suda u Pazinu, Zemljišnoknjižnog odjela Poreč-Parenzo, očitovanje dužnosnika od 6. veljače 2023., Odluku o poništenju dijela Odluke o odabiru najpovoljnijih ponuditelja, KLASA: 940-01/22-01/28, URBROJ: 2163-38-2-22-1, od 30. studenoga 2022., Odluku o povjeravanju poslova privremenom zamjeniku općinskog načelnika, KLASA: 023-01/23-01/08, URBROJ: 2163-38-2-23-1, od 25. siječnja 2023., Odluku o imenovanju privremenog zamjenika općinskog načelnika, KLASA: 023-08/21-01/36, URBROJ: 2167-03-02-21-1, od 14. srpnja 2021., Odluku o izmjeni Odluke o imenovanju privremenog zamjenika općinskog načelnika, KLASA: 023-08/21-01/36, URBROJ: 2163-38-2-22-2, od 6. prosinca 2022., Ugovor o priznanju prava vlasništva, KLASA: 940-01/23-01/01, URBROJ: 2163-38-2-23-1, od 6. veljače 2023., Odluku o povjeravanju poslova privremenom zamjeniku općinskog načelnika, KLASA: 024-01/23-01/07, URBROJ: 2163-38-2-23-1, od 24. siječnja 2023., dopuna očitovanja dužnosnika od 10. ožujka 2023., Rješenje Općinskog suda u Pazinu, Zemljišnoknjižni odjel Poreč-Parenzo, posl. br. Z-2271/2023 od 14. veljače 2023., te objavu na portalu dnevnik.hr od 12. svibnja 2023. pod nazivom „Provjereno je već radilo priču o njemu, a on dobio novi mandat: Nitko ne zna na što troši novac“.

U očitovanju dužnosnika na odluku o pokretanju postupka od 6. veljače 2023. isti je naveo da su navodi Povjerenstva u obrazloženju odluke na osnovi prikupljene dokumentacije dostavljene od Općine Višnjan vjerodostojni i potpuni. Dužnosnik dalje navodi da je pregledom Odluke o odabiru najpovoljnijeg ponuditelja od 1. veljače 2021. utvrdio omašku u donošenju u dijelu koji se odnosi na nekretnine iz Tablice II, navedeno pod rednim brojem 1. te da je navedena Odluka poništena u tom dijelu 30. studenoga 2022. Također je naveo da su navedene pravne poslove zamjene nekretnina provela nadležna tijela Općine Višnjan u okviru propisanih ovlasti vodeći računa o interesima Općine Višnjan te izbjegavanja bespotrebnih i dugotrajnih sudskih postupaka s neizvjesnim ishodom. Dužnosnik je dalje naveo da je Općina Višnjan preuzela obveze 2011. godine prema fizičkoj osobi Angelu Mattich radi ispunjenja javnog interesa izgradnje prometnice kroz poslovnu zonu te da je protekom vremena od skoro 10 godina bilo potrebno od strane Općine Višnjan ispuniti preuzete obveze jer je prometnica izgrađena, a nisu riješeni vlasnički odnosi. Dužnosnik također ističe da je pri obnašanju javne dužnosti poštivao načelo javnog interesa te da nije svoj privatni interes stavio iznad javnog interesa kao i da njegov privatni interes pri zamjeni zemljišta nije utjecao na njegovu nepristranost u obavljanju javne dužnosti te da nije stečena nikakva materijalna korist od strane dužnosnika. Zaključno je dužnosnik naveo da kao dužnosnik ima sva Ustavom Republike Hrvatske zajamčena prava kao i svi državljani Republike Hrvatske uz poštivanje zakonskih odredbi u smislu stjecanja nekretnina i raspolaganja nekretninama te da prihvaća činjenicu da je došlo do omaške prilikom donošenja Odluke o odabiru povodom čega je dio Odluke poništio odmah nakon saznanja dok u ostalom dijelu propisane procedure raspolaganja nekretninama - prodaja i zamjena - smatra da je ista provedena sukladno zakonskim odredbama kao i da je postupak bio transparentan, a odluke su objavljene u Službenom glasniku Općine Višnjan.

Dužnosnik je naveo da je proveden postupak priznanja prava vlasništva tako da je na osnovu sklopljenog Ugovora o priznanju prava vlasništva od 6. veljače 2023. izvršen povrat vlasništva od strane dužnosnika Općini Višnjan i od strane Općine Višnjan dužnosniku te da je isti Ugovor proveden u Zemljišnoknjižnom odjelu Poreč-Parenzo pod posl. br. Z-2271/2023 od 14. veljače 2023. zbog čega smatra da je u potpunosti ispravljena omaška koja se dogodila u provedenom postupku zamjene nekretnina.

Dopisom broj: 711-I-345-P-38/21-02-11 od 24. veljače 2021. Povjerenstvo je od Općine Višnjan zatražilo dostavu Odluke o prodaji nekretnina u vlasništvu/suvlasništvu Općine Višnjan (Službeni glasnik Općine Višnjan broj 4/18.), Odluke o prodaji nekretnina u vlasništvu/suvlasništvu Općine Višnjan (Službeni glasnik Općine Višnjan broj 3/19.), Odluke o prodaji nekretnina i zamjeni nekretnina u vlasništvu/suvlasništvu Općine Višnjan (Službeni glasnik Općine Višnjan broj 3/20.), Statut Općine Višnjan (Službeni glasnik Općine Višnjan broj 1/13. i 3/17.) te Zapisnik o otvaranju i ocjeni najpovoljnije ponude KLASA: 943-01/21-01/011, URBROJ: 2167-03-01/21-09 od 28. siječnja 2021. Također je zatraženo dostaviti očitovanje o tijeku navedenih postupaka do donošenja Odluke o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-10, od 1. veljače 2021. te je li dužnosnik Angelo Mattich poduzimao bilo kakve radnje u navedenom postupku.

Na spomenuto traženje Općina Višnjan, Jedinstveni upravni odjel, očitovao se dopisom KLASA: 050-02/21-01/01, URBROJ: 2167-03-01-21-02, od 4. ožujka 2021. uz koji je dostavljena predmetna dokumentacija te je navedeno da je općinski načelnik Angelo Mattich sukladno ovlastima iz članka 56. Statuta Općine Višnjan i ovlaštenjima određenima Odlukama Općinskog vijeća raspisao Javni natječaj za prodaju i zamjenu nekretnina, KLASA: 943-01/21-01/01, URBROJ: 2167-03-01-21-01, dana 13. siječnja 2021. te na temelju Zapisnika o otvaranju i ocjeni najpovoljnije ponude, KLASA: 943.01/21-01/01, URBROJ: 2167-03-01/21-09, od 28. siječnja 2021. donio Odluku o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-01/10, dana 1. veljače 2021. Također se navodi da su na temelju prethodno iste Odluke sklopljena četiri ugovora o kupoprodaji nekretnina u vlasništvu Općine Višnjan i jedan ugovor o zamjeni nekretnina u vlasništvu Općine Višnjan.

Uz spomenuti dopis Općine Višnjan dostavljen je Sporazum o osiguranju zemljišta za izgradnju prometnice kroz poslovnu zonu Višnjan-Milanezi, KLASA: 023-08/11-01/5, URBROJ: 2167-03-01/11-01, od 28. siječnja 2011. te proizlazi da je navedeni Sporazum sklopljen između Općine Višnjan, zastupane po zamjeniku općinskog načelnika …, i Angela Matticha kojim se definirala namjera za osiguranje dijela zemljišta za izgradnju prometnice kroz poslovnu zonu Višnjan-Milanezi na dijelu k.č.br. …, … i … KO Višnjan. Istim Sporazumom Općina Višnjan se obvezala izraditi prijedlog parcelacije zemljišta sukladno idejnom projektu, a ugovorne strane su se suglasile da će nakon izvršene parcelacije i provedbe u katastru i zemljišnim knjigama izvršiti zamjenu nekretnina i to dijelova k.č.br. …, … i … za dio k.č.br. … koji graniči s k.č.br. …, sve KO Višnjan, a što će se definirati posebnim ugovorom.

Iz Zahtjeva od 14. prosinca 2020. Općinskom vijeću Općine Višnjan proizlazi da je ovdje obveznik na temelju Sporazum o osiguranju zemljišta za izgradnju prometnice kroz poslovnu zonu Višnjan-Milanezi podnio zahtjev za zamjenu nekretnina (dostavljen također uz dopis Općine Višnjan od 4. ožujka 2021.) kojim je predložio zamjenu na način da Općina Višnjan postane vlasnik k.č.br. … površine 210 m² i suvlasnik 1/3 na k.č.br. … površine 630 m², a predlagatelj vlasnik k.č.br. … površine 510 m², pri čemu za razliku ne potražuje naknadu. Ako Općina Višnjan ne bi pristala na zamjenu, podnositelj je zatražio da se u kraćem roku vrati u prvobitno stanje dio k.č.br. … KO Višnjan.

Uvidom u Odluku o imenovanju Povjerenstva za ocjenu i odabir najpovoljnije ponude za raspolaganje nekretninama u vlasništvu/suvlasništvu Općine Višnjan, KLASA: 023-08/17-01-55, URBROJ: 2167-03-01-17-01, proizlazi da je istu donio Angelo Mattich, općinski načelnik Općine Višnjan, dana 22. rujna 2017. Prema članku 2. navedene Odluke poslovi spomenutog Povjerenstva su utvrđivanje koje su ponude na natječaj pravodobne i potpune te utvrđivanje popisa ponuditelja koji ispunjavaju formalne uvjete propisane natječajem kao i podnošenje izvješća i predlaganje najpovoljnijeg ponuditelja općinskom načelniku.

Uvidom u dostavljenu Odluku o prodaji i zamjeni nekretnina u vlasništvu/suvlasništvu Općine Višnjan, KLASA: 023-05/20-01/03, URBROJ: 2167-01-03/20-21, koju je 23. prosinca 2020. donijelo Općinsko vijeće Općine Višnjan, utvrđeno je da je u članku II. iste Odluke navedeno da će se putem javnog natječaja izložiti zamjeni nekretnina u vlasništvu/suvlasništvu Općine Višnjan za suvlasnički dio nekretnine u vlasništvu fizičke osobe, među ostalim, nekretnina k.č.br. …, površine 510 m², za k.č.br. …, površine 210 m², i udio 1/3 k.č.br. …, površine 535 m², sve KO Višnjan. Istom je Odlukom općinski načelnik Općine Višnjan ovlašten, pored ostalog, raspisati javni natječaj i zaključiti kupoprodajni ugovor.

Uvidom u dostavljenu ponudu Angela Matticha utvrđeno je da je ista zaprimljena u Općini Višnjan 25. siječnja 2021. te da se odnosi na zamjenu nekretnine k.č.br. … za nekretninu k.č.br. …, i udio 1/3 k.č.br. …, sve KO Višnjan.

Uvidom u dostavljeni Zapisnik o otvaranju i ocjeni najpovoljnije ponude, KLASA: 943-01/21-01/01, URBROJ: 2167-03-01/21-9, od 28. siječnja 2021. utvrđeno je da se u istom navodi da je pristigla ponuda Angela Matticha za zamjenu nekretnine k.č.br. … za k.č.br. …, i udio 1/3 k.č.br. …., sve KO Višnjan.

Uvidom u dostavljenu Odluku o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-10, od 1. veljače 2021. utvrđeno je da je istu donio Angelo Mattich, općinski načelnik Općine Višnjan, te da je istom utvrđeno prihvaćanje ponude Angela Matticha za zamjenu nekretnine k.č.br. … za k.č.br. …, i udio 1/3 k.č.br. …, sve KO Višnjan, kao i da će se ugovor o zamjeni nekretnina sklopiti u roku 15 dana od donošenja iste Odluke.

Uvidom u Ugovor o zamjeni nekretnina, KLASA: 943-01/21-01/01, URBROJ: 2167-03-01-21-14, od 12. veljače 2021., ovjerenog kod javnog bilježnika … u Višnjanu, broj: Ov-490/2021, utvrđeno je da je isti sklopila Općina Višnjan, zastupana po općinskom načelniku Angelu Mattichu, i Angelo Mattich. U članku 1. navedenog Ugovora ugovorne strane su suglasno utvrdile da je prva ugovorna strana upisana kao zemljišnoknjižni vlasnik k.č.br. …, a druga strana kao zemljišnoknjižni vlasnik k.č.br. … i 1/3 dijela k.č.br. …, sve KO 323802 Višnjan te su u članku 2. sporazumno utvrdile da su suglasne međusobno zamijeniti nekretnine i to k.č.br. … za k.č.br. … i 1/3 dijela k.č.br. ….

Iz dopisa Općine Višnjan, Jedinstveni upravni odjel (KLASA: 050-02/21-01/01, URBROJ: 2167-03-01-21-04) od 24. prosinca 2021. proizlazi da je 14. prosinca 2020. zaprimljen zahtjev stranke KLASA: 940-01/20-01/46, koji je upućen na Općinsko vijeće te da je u zahtjevu navedeno da je 28. siječnja 2011. sklopljen Sporazum o osiguranju zemljišta za izgradnju prometnice kroz poslovnu zonu Višnjan-Milanezi. Sukladno navedenom Sporazumu izgrađena je prometnica na k.č.br. … KO Višnjan i do dana podnošenja zahtjeva stranke nisu riješeni vlasnički odnosi. U dopisu se dalje navodi da je uvidom u dostupnu dokumentaciju utvrđeno da je razlog zamjene zemljišta bilo ispunjenje ranije preuzetih obveza Općine Višnjan – osiguranje zemljišta za izgradnju prometnice kroz poslovnu zonu Višnjan-Milanezi, a koja prometnica je izgrađena sukladno izdanoj potvrdi glavnog projekta KLASA: 361-03/11-03/21, URBROJ: 2163/1-18-05/5-11-7, od 3. ožujka 2011. Također proizlazi da je uvidom u dostavljenu geodetsku izmjeru s iskazom površina i pregledom terena na k.č.br. … KO Višnjan utvrđeno da je izvršeno nasipavanje dijela čestice bez prethodno riješenih vlasničkih odnosa ili dobivene suglasnosti te da nije točno utvrđeno kada je izvršeno nasipavanja navedene k.č.br. u suvlasništvu fizičke osobe i Republike Hrvatske. Radi utvrđivanja vrijednosti nekretnina k.č.br. … i k.č.br. … KO Višnjan, kao i troškova vraćanja u prvobitno stanje k.č.br. … KO Višnjan, naručeni su procjembeni elaborati. Procjembenim elaboratom tržišne vrijednosti nekretnina od 22. lipnja 2020. vrijednost k.č.br. … KO Višnjan utvrđena je u iznosu od 53.300,00 kn, a vrijednost k.č.br. … KO Višnjan 20.200,00 kn, dok je elaboratom s osiguranjem dokaza o zatečenom stanju pošljunčanog puta izvedenom na dijelu k.č.br. … te procjeni vrijednosti radova na vraćanju puta u prvobitno stanje od 10. prosinca 2020. utvrđena vrijednost zemljanih radova vraćanja k.č.br. … KO Višnjan u prvobitno stanje u iznosu od 153.538,40 kn. Na osnovi suvlasničkih odnosa, fizičkoj osobi pripadalo je obeštećenje u 1/3 vrijednosti zemljanih radova, odnosno 51.179,47 kn. U dopisu se zaključno navodi da je uvidom u razliku vrijednosti nekretnine i troškova vraćanja u prvobitno stanje utvrđenih elaboratima proizašlo da je vrijednost vraćanja u prvobitno stanje k.č.br. … KO Višnjan i zemljišta iz Sporazuma o osiguranju zemljišta za izgradnju prometnice k.č.br. … KO Višnjan veća od vrijednosti k.č.br. … KO Višnjan u iznosu 18.079,47 kn u korist Općine Višnjan slijedom čega se pristupilo zamjeni nekretnina.

Uvidom u Zapisnik sa 25. redovne sjednice Općinskog vijeća Općine Višnjan održane 23. prosinca 2020., KLASA: 023-08/21-01/01, URBROJ: 2167-01-03-21-02, od 24. veljače 2021., proizlazi da je Općinsko vijeće na navedenoj sjednici, na kojoj je bio prisutan i Angelo Mattich, općinski načelnik Općine Višnjan, donijelo Odluku o prodaji i zamjeni nekretnina u vlasništvu/suvlasništvu Općine Višnjan. Proizlazi i da za navedenu točku dnevnog reda nije bilo rasprave.

Uvidom u Procjembeni elaborat tržišne vrijednosti nekretnine, u naravi zemljišta na području Općine Višnjan u predjelu poslovne zone Milanezi-Višnjan od 22. lipnja 2020., utvrđeno je da je isti izrađen po stalnom sudskom vještaku graditeljske struke dipl. inž. arh. … te da je istim utvrđena vrijednost nekretnine oznake k.č.br. … KO Višnjan u iznosu od 20.200,00 kn, a nekretnine oznake k.č.br. … KO Višnjan 53.300,00 kn. Utvrđeno je da je naručitelj bila je Općina Višnjan.

Uvidom u Elaborat s osiguranjem dokaza o zatečenom stanju pošljunčanog puta izvedenom u dijelu na k.č. br. … te procjeni vrijednosti radova na vraćanju puta u prvobitno stanje (trasa k.č. …), obje KO Višnjan, tržišne vrijednosti nekretnine u naravi zemljišta na području Općine Višnjan od 10. prosinca 2020., utvrđeno je da je isti izrađen po stalnom sudskom vještaku graditeljske struke dipl. inž. arh. …, iz kojeg proizlazi da ukupna građevinska vrijednost zemljanih radova na vraćanju pošljunčanog puta na k.č.br. … izvedenom u dijelu van trase na k.č.br. … ,obje KO Višnjan, u prvobitno stanje iznosi 153.538,40 kn. Utvrđeno je da je naručitelj bila Općina Višnjan.

Uvidom u zemljišne knjige Općinskog suda u Pazinu, Zemljišnoknjižnog odjela Poreč-Parenzo, utvrđeno je da je pravo vlasništva Angela Matticha na k.č.br. … KO Višnjan uknjiženo temeljem Ugovora o zamjeni nekretnina, ovjerenog kod javnog bilježnika … u Višnjanu, broj: Ov-490/2021 dana 12. veljače 2021. kao i da je temeljem istog Ugovora uknjiženo pravo vlasništva Općine Višnjan na k.č.br. … KO Višnjan i na 1/3 dijela k.č.br. … KO Višnjan.

Uvidom u Odluku o poništenju dijela Odluke o odabiru najpovoljnijih ponuditelja, KLASA: 940-01/22-01/28, URBROJ: 2163-38-2-22-1, od 30. studenoga 2022., koju je dužnosnik dostavio uz svoje očitovanje, utvrđeno je da je istu donio dužnosnik te da se istom poništava dio Odluke o odabiru najpovoljnijih ponuditelja od 1. veljače 2021. u dijelu koji se odnosi na nekretnine koje su bile predmet Ugovora o zamjeni nekretnina od 12. veljače 2021.

Uvidom u Odluku o imenovanju privremenog zamjenika općinskog načelnika, KLASA: 023-08/21-01/36, URBROJ: 2167-03-02-21-1, od 14. srpnja 2021., koju je donio dužnosnik, utvrđeno je da je istom imenovana osoba iz reda članova Općinskog vijeća za privremenog zamjenika općinskog načelnika radi zamjene općinskog načelnika za vrijeme trajanja duže odsutnosti ili drugih razloga spriječenosti zbog kojih općinski načelnik nije u mogućnosti obavljati svoju dužnost. Temeljem navedene Odluke, i njene izmjene od 6. prosinca 2022., dužnosnik je 25. siječnja 2023. donio Odluku o povjeravanju poslova privremenom zamjeniku općinskog načelnika, KLASA: 023-01/23-01/08, URBROJ: 2163-38-2-23-1, kojom je privremenom zamjeniku povjerio poslove koji se odnose na donošenje i provedbu Odluke o odabiru najpovoljnijeg ponuditelja od 28. siječnja 2021., provedbu članka 2. Odluke o poništenju dijela Odluke o odabiru najpovoljnijih ponuditelja te sklapanje ugovora radi provedbe dijela Odluke o poništenju dijela Odluke o odabiru najpovoljnijih ponuditelja.

Uvidom u Ugovor o priznanju prava vlasništva, KLASA: 940-01/23-01/01, URBROJ: 2163-38-2-23-1, koji su Općina Višnjan, zastupana po privremenom zamjeniku, i dužnosnik sklopili 6. veljače 2023. utvrđeno je da su se istim ugovorne strane suglasile da će jedna drugoj priznati pravo vlasništva koje je bilo prije sklapanja Ugovora o zamjeni nekretnina od 12. veljače 2021. te ovlašćuju jedna drugu na ishođenje upisa uknjižbe prava vlasništva sukladno navedenom.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Iz Sporazuma o osiguranju zemljišta za izgradnju prometnice kroz poslovnu zonu Višnjan-Milanezi, od 28. siječnja 2011. utvrđeno je da je navedeni Sporazum sklopljen između Općine Višnjan, zastupane po zamjeniku općinskog načelnika …, i Angela Matticha te se istim definirala namjera za osiguranje dijela zemljišta za izgradnju prometnice kroz poslovnu zonu Višnjan-Milanezi na dijelu k.č.br. …, … i … KO Višnjan. Istim Sporazumom Općina Višnjan se obvezala izraditi prijedlog parcelacije zemljišta sukladno idejnom projektu, a ugovorne strane su se suglasile da će nakon izvršene parcelacije i provedbe u katastru i zemljišnim knjigama izvršiti zamjenu nekretnina i to dijelova k.č.br. …, … i … za dio k.č.br. … koji graniči s k.č.br. …, sve KO Višnjan, a što će se definirati posebnim ugovorom.

Iz Zahtjeva za zamjenu nekretnina u vlasništvu općine Višnjan i fizičke osobe Angela Matticha od 10.12.2020. godine utvrđeno je da je ovdje dužnosnik dana 14. prosinca 2020. Općinskom vijeću Općine Višnjan podnio zahtjev za zamjenu nekretnina koji je predložen na temelju Sporazuma iz 2011. godine. U Zahtjevu se navodi da se traži zamjena nekretnina na način da Općina Višnjan postane vlasnik k.č.br. … površine 210 m² i suvlasnik 1/3 na k.č.br. … površine 630 m², a predlagatelj vlasnik k.č.br. … površine 510 m², pri čemu za razliku ne potražuje naknadu. Ako Općina Višnjan ne bi pristala na zamjenu, podnositelj je zatražio da se u kraćem roku vrati u prvobitno stanje dio k.č.br. … KO Višnjan.

Prvenstveno se ističe da je Sporazum o osiguranju zemljišta za izgradnju prometnice kroz poslovnu zonu Višnjan-Milanezi, od 28. siječnja 2011. godine utemeljen na namjeri potpisnika o zamjeni dijelova nekretnina k.č.br. …, … i … za dio nekretnine k.č.br. … koje se nalaze u KO Višnjan, dok ovdje dužnosnik u svom Zahtjevu za zamjenu nekretnina u vlasništvu općine Višnjan i fizičke osobe Angela Matticha od 10. prosinca 2020. godine upućenom Općini Višnjan (u kojoj je u to vrijeme obavljao dužnost općinskog načelnika) izričito navodi potpisani Sporazum kao osnovu i temelj Zahtjeva, dok u istome predlaže zamjenu nekretnina k.č.br. … i 1/3 dijela nekretnine k.č.br. … KO Višnjan za nekretninu k.č.br. … KO Višnjan. Iz samog Zahtjeva proizlazi da je dužnosnik samovoljno, neutemeljeno i možebitno namjerno predložio, za razliku od u Sporazumu inicijalno navedenih nekretnina u njegovom vlasništvu (nekretnina k.č.br. …, … i …), zamjenu potpuno drugih nekretnina u njegovom vlasništvu, dok je konstanta ostala samo nekretnina koja je u vlasništvu Općine Višnjan (k.č.br. … KO Višnjan) kroz cijelo predmetno razdoblje.

Prvenstveno takav način postupanja dužnosnika predstavlja postupanje koje nije u skladu sa poštenjem stranaka kod kojih postoji neki oblik poslovnog odnosa i mogućeg obveznopravnog odnosa koji se sadržajno temelji na Sporazumu na kojeg se poziva.

Nadalje, nekretnina oznake k.č.br. … KO Višnjan, za koju je utvrđeno da je u vlasništvu 1/3 dijela dužnosnika dok je u 2/3 vlasništvo Republike Hrvatske, za koju isti navodi da je na istoj došlo do nasipavanja, nije bila predmet Sporazuma niti predmet Procjembenog elaborata, nego iz navoda iz Zahtjeva od 14. prosinca 2020. predmet eventualnog sudskog spora zbog eventualne okolnosti zadiranja u nekretninu od strane Općine Višnjan. Nadalje, u postupku je utvrđeno da je Elaborat za osiguranje dokaza od 10. prosinca 2020. godine naručen od strane Općine Višnjan, odnosno ovdje dužnosnika kao ovlaštene osobe Općine radi procjene nekretnine k.č.br. … KO Višnjan i vraćanja u prvobitno stanje, a koja je u suvlasništvu ovdje dužnosnika i Republike Hrvatske. Povjerenstvo utvrđuje i ističe da predmetno vještačenje po svojoj naravi predstavlja vještačenje koje se provodi radi osiguranja dokaza u svezi pokretanja sudskog spora (glede bilo koje stvari, prava ili obveze) i kao takvo je u uzročno posljedičnoj vezi sa pokretanjem eventualnog sudskog spora. Prema tijeku postupanja, isto predstavlja prethodni postupak koji se pokreće na inicijativu osobe koja namjerava biti tužitelj (radi štete koju eventualno trpi) dok je u ovom slučaju zamijenjena uloga naručitelja, odnosno Općine Višnjan, koja bi u eventualnom pokretanju spora bila tužena strana te istoj ne bi trebalo biti u interesu stvarati dodatni trošak prethodnih radnji, s toga više u kontekstu da se na čelu Općine nalazi ovdje dužnosnik koji je i fizička osoba vlasnik nekretnine za koju je od osobe dužnosnika i Općine Višnjan kojoj je na čelu naručeno i plaćeno vještačenje u predmetu osiguranja dokaza. Navedeno postupanje dodatno dovodi u sumnju sam postupak, interese i pitanje poštenja i povjerenja u osobe koje obavljaju javne dužnosti odnosno ovdje dužnosnika. Nadalje, iz predmetnog Elaborata jasno proizlazi da je naručitelj Općina Višnjan, koja je i snosila troškove, kao i da se u istome navodi da imaju odobrenje vlasnika nekretnine. Naime, takvo odobrenje ne postoji u Elaboratu. U slučaju da bi isto bilo pribavljeno, odnosilo bi se na fizičku osobu Angela Matticha koji je ujedno i ovlaštena osoba koja je naručila izradu Elaborata u ime i za račun Općine Višnjan kao i na većinskog vlasnika nekretnine, odnosno Republiku Hrvatsku, dok odobrenje nadležnog Državnog odvjetništva Republike Hrvatske za izradu nije dostavljeno uz Elaborat, čime se može utvrditi da isto nije niti traženo. Nadalje, i sama činjenica da je Elaborat dovršen 10. prosinca 2020., da je dužnosnik kao fizička osoba Općini Višnjan kojoj je na čelu, podnio zahtjev dana 14. prosinca 2020. godine te da je natječaj za zamjenu zemljišta raspisan 23. prosinca 2020. godine, odnosno sve radnje u razdoblju od 13 dana, dodatno dovodi u sumnju način postupanja, interese i stvarne namjere postupanja ovdje dužnosnika i kao fizičke osobe i kao općinskog načelnika Općine Višnjan.

Dodatnu sumnju u interese dužnosnika predstavlja i okolnost da je raspisan natječaj za zamjenu nekretnina koji po svom sadržaju i obliku ne predstavlja nikakvu mogućnost sudjelovanja više osoba kao i okolnost da su prilikom raspisivanja odnosno prije samog javnog natječaja donesene odluke o zamjeni nekretnina koje su navedene i u Odluci, čime je izvjesna upravo navedena zamjena i sudjelovanje samo konkretne osobe u javnom natječaju te je time unaprijed određen i sam rezultat javnog natječaja, čime se gubi smisao i svrha sudjelovanja javnosti. Uvidom u Zapisnik s 25. redovne sjednice Općinskog vijeća Općine Višnjan održane 23. prosinca 2020., KLASA: 023-08/21-01/01, URBROJ: 2167-01-03-21-02, od 24. veljače 2021., Povjerenstvo je utvrdilo da je Općinsko vijeće na navedenoj sjednici, na kojoj je bio prisutan i Angelo Mattich, općinski načelnik Općine Višnjan, donijelo Odluku o prodaji i zamjeni nekretnina u vlasništvu/suvlasništvu Općine Višnjan u odnosu na koju nije bilo rasprava čime se potvrđuje činjenica donošenja odluke prije same odluke u postupku javnog natječaja. Navedeno je vidljivo i iz Odluke o odabiru, dok simptomatičnu okolnost predstavlja i činjenica da je u navedenoj Odluci, od pet objavljenih postupaka zamjene nekretnina iz predmetnog javnog natječaja realizirana odluka i ugovor samo u odnosu na ovdje dužnosnika, što jasno i nedvojbeno dovodi u sumnju interese i postupanje dužnosnika kao fizičke osobe tako i kao općinskog načelnika.

Nadalje, u odnosu na postupanje dužnosnika, utvrđeno je da je isti donio Odluku o imenovanju Povjerenstva za ocjenu i odabir najpovoljnije ponude za raspolaganje nekretninama u vlasništvu/suvlasništvu Općine Višnjan od 22. rujna 2017. godine. Iz navedene odluke proizlazi da su u Povjerenstvo imenovani …, …, …, … i …, koji među ostalim zadaćama, predlažu načelniku najpovoljnijeg ponuditelja za sklapanje ugovora. Iz Odluke o prodaji i zamjeni nekretnina u vlasništvu/suvlasništvu Općine Višnjan od 23. prosinca 2020. godine utvrđeno je da je u članku 2. točki 5. određena zamjena nekretnine k.č.br. … za nekretnine k.č.br. … i 1/3 nekretnine k.č.br. … koje se nalaze u KO Višnjan te kojom je ovlašten ovdje obveznik, među ostalim za raspisivanje natječaja kao i zaključivanje ugovora. Proizlazi i da je Odluka donesena od strane Općinskog vijeća Općine Višnjan i potpisana od strane … kao predsjednika Općinskog vijeća. Nadalje, iz Zapisnika o otvaranju i ocjeni najpovoljnije ponude od 28. siječnja 2021. godine proizlazi da je povjerenstvo sačinjeno od tri osobe, …, … i … te da je ovdje dužnosnik kao fizička osoba predložena za odabir najpovoljnije ponude odnosno određena za zamjenu nekretnina koje su u njegovom vlasništvu/suvlasništvu sa nekretninom u vlasništvu Općine Višnjan. Utvrđeno je i da je donesena Odluka o odabiru najpovoljnijih ponuditelja od 1. veljače 2021. godine iz koje jasno i nedvojbeno proizlazi da je donesena na temelju Zapisnika od 28. siječnja 2021. godine u kojoj je odabrani ponuditelj za sklapanje ugovora odabran ovdje dužnosnik kao fizička osoba u točki I, tablici II. kao i da je istu odluku potpisao ovdje dužnosnik kao općinski načelnik. Nadalje, iz sklopljenog Ugovora o zamjeni nekretnina od 12. veljače 2021. godine proizlazi da je isti sklopljen između ovdje dužnosnika kao fizičke osobe i Općine Višnjan zastupane po općinskom načelniku, ovdje dužnosniku te da se isti odnosi na nekretnine iz Zapisnika kao i Odluke o odabiru najpovoljnijih ponuditelja te da je potpisan od strane dužnosnika kao fizičke osobe i dužnosnika kao općinskog načelnika. U postupku je utvrđeno i da je predmetni Ugovor o zamjeni nekretnina proveden u zemljišnim knjigama Općinskog suda u Poreču.

Nakon pokrenutog postupka zbog moguće povrede odredaba ZSSI-a, ovdje dužnosnik je dostavio očitovanje i dopunu očitovanja kojim je priznao utvrđeno činjenično stanje za koje je naveo da je ispravio poništivši odluku i naknadno provedbom vraćanja zemljišnoknjižnog stanja i vlasništva nad nekretninama u prvobitno stanje.

Iz dostavljene dokumentacije od strane dužnosnika proizlazi da je isti dana 30. studenoga 2022. godine donio Odluku o poništenju dijela odluke o odabiru najpovoljnijih ponuditelja od 1. veljače 2021. godine u dijelu koja se odnosi na nekretnine u Tablici II, uz navođenje da će istu donijeti zamjenik općinskog načelnika na temelju Zapisnika od 28. siječnja 2021. godine.

Nadalje, ovdje obveznik je donio i Odluku o povjeravanju poslova privremenom zamjeniku općinskog načelnika od 24. siječnja 2023. godine. Iz navedene odluke proizlazi da je zbog spriječenosti u obavljanju dužnosti općinskog načelnika zbog ZSSI-a povjerio dužnost zamjeniku za donošenje i provedbu odluke o odabiru najpovoljnijeg ponuditelja na osnovi Zapisnika o odabiru najpovoljnijih ponuditelja, provođenje odluke o poništenju dijela odluke javnog natječaja i sklapanje ugovora radi provedbe dijela odluke o poništenju.

Člankom 7. ZSSI-a propisana su zabranjena djelovanja dužnosnika te je točkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Uzimajući u obzir cjelokupnu prikupljenu dokumentaciju i utvrđeno činjenično stanje u postupku za odlučivanje o sukobu interesa protiv dužnosnika Angela Matticha, općinskog načelnika Općine Višnjan, Povjerenstvo je utvrdilo da je dužnosnik donošenjem Odluke o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-10, dana 1. veljače 2021. kojom je prihvatio vlastitu ponudu za zamjenu nekretnine u vlasništvu Općine Višnjan oznake k.č.br. … za nekretnine u njegovu vlasništvu oznake k.č.br. … i 1/3 dijela k.č.br. …, sve KO Višnjan te sklapanjem Ugovora o zamjeni nekretnina, KLASA: 943-01/21-01/01, URBROJ: 2167-03-01-21-14, dana 12. veljače 2021., koji je kao općinski načelnik Općine Višnjan sklopio sam sa sobom kao drugom ugovornom stranom i kojim je utvrđena zamjena navedenih nekretnina, počinio povredu članka 7. točke c) ZSSI-a.

Povjerenstvo jasno i nedvojbeno utvrđuje da je takvim postupanjem dužnosnika došlo do teške i grube povrede iz članka 7. točke c) ZSSI-a, a pritom uzimajući u obzir sve okolnosti, prethodne radnje, način počinjenja djela kao i naknadne radnje koje se naizgled čine oblikom popravljanja u propustu, dok u stvarnosti predstavljaju upornu namjeru u daljnje nezakonito i nemoralno postupanje kao i postupanje protivno načelima ZSSI-a, odnosno zakona koji prvenstveno propisuje način postupanja dužnosnika.

Važno je napomenuti da način ponašanja dužnosnika proizlazi i u načinu istinitog, potpunog i transparentnog postupanja dajući cjelokupne informacije stvarnog stanja koji bi imao ili mogao imati sa tijelom javne vlasti u kojem obnaša dužnost kao i prema javnosti u čijem interesu se ta javna dužnost i obnaša. Naime, u samom početku predmetnog odnosa, a u trenutku kada je dužnosnik obnašao dužnosničku funkciju općinskog načelnika Općine Višnjan, uputivši Zahtjev za zamjenu nekretnina u vlasništvu Općine Višnjan i fizičke osobe Angela Matticha, znajući da Sporazum ne sadrži takve informacije, dokumentaciju i činjenice, a pod pretpostavkom ostvarenja drugih vlastitih interesa, naveo pogrešne i netočne podatke o predmetu nekretnina koje su bile navedene u Sporazumu iz 2011. godine.

Nadalje, Povjerenstvo utvrđuje i da je nedopustivo da dolazi do kružnog odlučivanja o svim bitnim stvarima za upravljanje, rad i funkcioniranje Općine Višnjan, zbog nedostatka jasnih procedura u postupanju, a što se u konkretnom slučaju pokazalo kao vrlo netransparentno i protivno osnovnim postulatima dobrog, transparentnog i zakonitog upravljanja u obavljanju javnih dužnosti. Navedene nepravilnosti jasno i nedvojbeno proizlaze iz Odluke o imenovanju Povjerenstva za ocjenu i odabir najpovoljnije ponude za raspolaganje nekretninama u vlasništvu/suvlasništvu Općine Višnjan od 22. rujna 2017. godine (koju je potpisao ovdje dužnosnik), Zapisniku o otvaranju i ocjeni najpovoljnije ponude od 28. siječnja 2021. godine, načinu donošenja Odluke o odabiru najpovoljnijih ponuda od 1. veljače 2021. godine kao i sklapanju Ugovora o zamjeni nekretnina. Naime, jasno proizlazi da su osobe koje obavljaju ili su obavljale funkciju vijećnika Općine Višnjan u navedenom razdoblju (… i …) bili imenovani, obavljali radnje u javnom natječaju kao i potpisali Zapisnik o otvaranju i ocjeni najpovoljnije ponude od 28. siječnja 2021. godine te je … kao predsjednik Općinskog vijeća Općine Višnjan potpisao, a prethodno i glasao za donošenje Odluke o prodaji i zamjeni nekretnina u vlasništvu/suvlasništvu Općine Višnjan. Takvo postupanje jasno i nedvojbeno utječe na percepciju časnog, poštenog, savjesnog i odgovornog postupanja u obavljanju dužnosti u interesu javnosti kako na području mikrolokacije Općine Višnjan tako i na području cijele Republike Hrvatske, a time stvara i dodatnu negativnu percepciju javnosti koje se odnosi na obavljanje javnih dužnosti.

Nastavno na navedeno, niti medijski istupi koje, je u ovome slučaju dao dužnosnik, ne pridonose jačanju integriteta u obavljanje javnih dužnosti kako njegove tako i ostalih dužnosnika. Takvim nastupima i izjavama srozava ugled javnih dužnosti u Republici Hrvatskoj kao i povjerenje građana u temelje obavljanja javnih dužnosti, a to je rad za javni interes. Navedene izjave odnose se izjave glede radnji koje su predmet ovog postupka u kojima za medijsku kuću među ostalim navodi: „ja to nisam činio da bi profitirao nego sam činio da bi išao u onom pogledu razvoja vlastite obitelji“. Takve izjave u svezi sa radnjama dodatno potkrepljuju utvrđenja iz ove odluke te je Povjerenstvo pored utvrđenja povreda upravo dužno istaknuti takve pogrešne načine postupanja koje mogu dovesti do povreda ZSSI-a, čime se ostvaruje edukativna kao i preventivna svrha načina ponašanja i postupaka dužnosnika.

Nadalje, dodatna okolnost težine povrede su i naknadne radnje koje je poduzeo ovdje dužnosnik nakon dostave Odluke Povjerenstva kojom je pokrenut postupak zbog moguće povrede ZSSI-a, koje se naizgled čine oblikom popravljanja propusta, dok u stvarnosti predstavljaju upornu namjeru u daljnje postupanje koje dovodi u sumnju interese i namjere obveznika kao i postupanje protivno načelima ZSSI-a. Takva namjera jasno i nedvojbeno proizlazi iz radnji i odluka kojim je Poništena Odluka o odabiru kao i sam Ugovor o zamjeni nekretnina koji su predmet ovog postupka, čime je na snazi i dalje opstojna Odluka o prodaji i zamjeni nekretnina u vlasništvu/suvlasništvu Općine Višnjan od 23. prosinca 2020. godine kao i Zapisnik i prijedlog najpovoljnijeg ponuditelja iz Tablice II. Time je dužnosnik pokazao dodatnu ustrajnost u svojoj prvenstvenoj namjeri, pokušavajući time samo utvrditi formalne pretpostavke za ispunjenje obveze iz ZSSI-a dok niti u jednom trenutku nije razmišljao o ispravnosti i moralnosti svojih odluka i postupaka. Isto tako, pod pretpostavkom da će biti formaliziran način postupanja u odnosu na zamjenika načelnika i potpisivanje odluka, Povjerenstvo jasno i nedvojbeno zaključuje da će u meritumu glede prodaje i zamjene nekretnina biti donesena sadržajno jednaka odluka kao i ona koja je poništena, ali sa drugim potpisnikom, stoga ističe i da u slučaju da navedeno bude provedeno, isto biti protivno svim načelima postupanja te je stoga navedena okolnost upravo uzeta u obzir prilikom izricanja i odmjeravanja sankcije.

Kako je jasno i nedvojbeno utvrđena povreda odredbe članka 7. točke c) ZSSI-a, člankom 42. ZSSI-a propisane su sankcije koje se mogu izreći za povredu odredbi navedenog Zakona. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče vodeći računa o težini i posljedicama povrede Zakona.

Povjerenstvo je za utvrđenu povredu ZSSI-a, a uzimajući sve prethodne obrazložene otegotne okolnosti prilikom počinjenja povrede, kao i radnjama koje su uslijedile prije i nakon povrede, izreklo sankciju obustave isplate dijela neto plaće u iznosu od 5.000,00 eura /37.672,50 kn, koja će trajati dvanaest mjeseci i izvršit će se u dvanaest uzastopnih mjesečnih obroka, svaki u pojedinačnom iznosu od 416,67 eura/3.139,40 kn.

Slijedom navedenog, Povjerenstvo je donijelo odluku kako je navedeno u točki I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Angelo Mattich, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana

1. Fiksni tečaj konverzije 7.53450 [↑](#footnote-ref-1)